CELEX: 52016PC0711
Language: fi
Date: 2016-10-25
Title: Ehdotus NEUVOSTON TÄYTÄNTÖÖNPANOPÄÄTÖS Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamista koskevan suosituksen antamisesta

EUROOPAN KOMISSIO
            Strasbourg 25.10.2016
            COM(2016) 711 final
            2016/0347(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamista koskevan suosituksen antamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Johdanto
               
               
                  Neuvosto hyväksyi 12. toukokuuta 2016 komission ehdotuksen pohjalta täytäntöönpanopäätöksen, jolla annettiin Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskeva suositus. Kyseessä oli ensimmäinen kerta, kun Schengenin rajasäännöstön 29 artiklan mukaista suojamenettelyä käytettiin. Ulkorajan hallinnoinnissa Kreikassa oli tuolloin vakavia puutteita, ja maassa oli huomattavan paljon rekisteröimättömiä maahanmuuttajia, joiden tarkoituksena saattoi olla siirtyä laittomasti toiseen jäsenvaltioon. Tämä aiheutti poikkeukselliset olosuhteet, jotka merkitsivät yleiseen järjestykseen ja sisäiseen turvallisuuteen kohdistuvaa vakavaa uhkaa ja vaaransivat Schengen-alueen yleisen toiminnan.  
               
               
                  Tämä suositus osoitettiin viidelle Schengen-valtiolle (Itävallalle, Saksalle, Tanskalle, Ruotsille ja Norjalle), ja se kattoi kyseisten valtioiden sisärajojen tietyt osuudet. 
               
               
                  Suosituksen mukaan kohdennettuja ja oikeasuhteisia tarkastuksia suoritetaan kuuden kuukauden ajan 12. marraskuuta 2016 saakka. 
               
               
                  Schengenin rajasäännöstön 29 artiklan mukaan kyseistä ajanjaksoa voidaan pidentää samassa artiklassa säädettyjä edellytyksiä ja menettelyä noudattaen.
               
               
                  Nykytilanne
               
               
                  Toukokuun 12. päivänä annetun neuvoston suosituksen johdosta kyseiset viisi Schengen-valtiota ilmoittivat komissiolle, että ne suorittavat suositeltua väliaikaista rajavalvontaa sisärajoillaan.
               
               
                  Komissio antoi 28. syyskuuta 2016 kertomuksen, joka perustui kyseisiltä Schengen-valtioilta suosituksen mukaisesti saatuihin tietoihin. Kertomuksessa komissio totesi, että rajatarkastukset ovat pysyneet suosituksen rajoissa: tarkastukset rajattiin koskemaan tunnistettuja maahanmuuttoreittejä ja uhkia, ne kohdennettiin ja niiden soveltamisalaa, tiheyttä, paikkaa ja aikaa rajoitettiin ehdottoman välttämättömään, jotta tunnistettuun uhkaan voitiin puuttua. Vaikka tiettyä taloudellista vaikutusta ei voida sulkea pois, tarkastusten vaikutus ihmisten liikkumiseen sisärajojen yli on ollut mahdollisimman vähäinen.    Lisäksi komissio päätteli tuolloin käytettävissään olleiden tietojen perusteella, että suositukseen ei ollut tarvetta ehdottaa muutoksia.
               
               
                  Kyseiset Schengen-valtiot antoivat 18. ja 21. lokakuuta 2016 komissiolle toisen kertomuksen neuvoston suosituksen täytäntöönpanosta.  Annetut tiedot noudattavat samaa suuntausta kuin ensimmäisessä kertomuksessa (niiden henkilöiden määrän väheneminen, joilta on evätty maahanpääsy, ja saatujen turvapaikkahakemusten määrän väheneminen), ja tilanteessa on näin ollen tapahtunut asteittaista vakiintumista. Kyseiset viisi Schengen-valtiota kirjoittivat 20. lokakuuta komissiolle kirjeen, jossa ne korostivat tarvetta väliaikaisen rajavalvonnan jatkamiselle. Lisäksi Slovenia kirjoitti komissiolle 6. lokakuuta ilmaistakseen huolensa mahdollisesta rajatarkastusten jatkumisesta Itävallan ja Slovenian välisellä rajalla. 
               
               
                  Schengenin rajasäännöstön 29 artiklan mukaisten toimien käynnistäminen ja väliaikaista rajavalvontaa koskevan koordinoidun lähestymistavan hyväksyminen EU:n tasolla sisältyivät Schengen-järjestelmän normaalin toiminnan palauttamiseksi laaditun etenemissuunnitelman
                     1
                   aloitteisiin, joilla pyrittiin poistamaan kaikki sisärajatarkastukset ja palauttamaan Schengen-alueen normaali toiminta vuoden 2016 loppuun mennessä.
               
               
                  Vaikka laittomien maahanmuuttajien ja turvapaikanhakijoiden määrä on rajusti laskenut Euroopan unionissa erityisesti EU:n ja Turkin julkilausuman täytäntöönpanon seurauksena, Kreikassa on edelleen huomattava määrä laittomia maahanmuuttajia (noin 60 000), joiden voidaan olettaa pyrkivän laittomasti muihin jäsenvaltioihin. 
               
               
                  Lisäksi niiden Schengen-valtioiden, joille suositus on osoitettu, saamien turvapaikkahakemusten kokonaismäärä on yhä merkittävä tekijä, vaikka se ei ole verrattavissa samaan aikaan viime vuonna saatujen hakemusten määrään.  Euroopan unioniin vuoden 2015 syksystä saapuneiden laittomien maahanmuuttajien ja turvapaikanhakijoiden suuri määrä on asettanut huomattavia haasteita kaikille EU:n jäsenvaltioille, ja tämä on otettava huomioon. Haasteet liittyvät asianmukaisen asunnon sekä koulutuksen ja terveydenhuollon järjestämiseen henkilöille, jotka ovat saapuneet EU:hun viime vuodesta lähtien.  Lisäksi hakemusruuhkan purkaminen ja uudet tulokkaat sekä turvapaikkahakemukset koettelevat jatkuvasti kyseisten valtioiden hallintojen toimintakykyä.  
               
               
                  Myöskään Schengen-järjestelmän normaalin toiminnan palauttamiseksi laaditun etenemissuunnitelman mukaisia muita toimia ei ole suunnitelman huomattavasta edistymisestä huolimatta pantu täysimääräisesti täytäntöön, ja niiden tulokset ovat vielä vahvistamatta.  
               
               
                  Tämän vuoksi perustettiin eurooppalainen raja- ja merivartiosto, joka aloitti toimintansa ennätysajassa.  Nopean toiminnan reservit henkilöstöineen ja kalustoineen on saatava perustettua ja toimintaan 7. joulukuuta 2016 mennessä, ja nopeisiin palautuksiin osallistuvien reservi 7. tammikuuta 2017 mennessä. Ensimmäiset haavoittuvuusarvioinnit olisi tehtävä vuoden 2017 kolmen ensimmäisen kuukauden aikana. 
               
               
                  EU:n ja Turkin julkilausuman täytäntöönpano on edelleen tuloksellista. Siitä huolimatta Kreikan saarille tulee päivittäin keskimäärin 107 henkilöä.  On tärkeää varmistaa, että julkilausuma on kestävällä pohjalla. Länsi-Balkanin reitin varrella olevien maiden johtajien tapaamisessa annetun julkilausuman mukaisen yhteistyön tarve on lisäksi jatkuva, mistä on osoituksena Serbiaan edelleen saapuvien määrä. 
               
               
                  Näin ollen poikkeukselliset olosuhteet, jotka merkitsevät yleiseen järjestykseen ja sisäiseen turvallisuuteen kohdistuvaa vakavaa uhkaa ja vaarantavat koko Schengen-alueen toiminnan, jatkuvat edelleen.
               
            
         
         
            
               
                  Tulevat toimet
               
               
                  Edellä esitettyjen seikkojen perusteella vaikuttaa siltä, että sellaisia olosuhteita ei ole vielä saavutettu, joihin etenemissuunnitelmassa Schengen-järjestelmän normaalin toiminnan palauttamiseksi tähdättiin, jotta kaikki sisärajavalvonta voitaisiin poistaa ja Schengen-alueen toiminta palauttaa normaaliksi.   Schengen-alueen toiminnan normalisoimista silmällä pitäen on kuitenkin tapahtunut tasaista ja merkittävää edistystä.  Tässä vaiheessa tilanne Kreikassa ja Länsi-Balkanin reitin varrella on kuitenkin edelleen epävakaa, ja niihin jäsenvaltioihin kohdistuu suuria paineita, joihin sääntöjenvastaisesti Kreikkaan tulleiden edelleen liikkuminen eniten vaikuttaa.  Eurooppalaisen raja- ja merivartioston täytäntöönpano saatetaan kokonaan loppuun tammikuuhun 2017 mennessä, mikä vahvistaa EU:n ulkorajojen turvaamista.  EU:n ja Turkin julkilausuman täytäntöönpanon jatkaminen auttaa vähentämään lisää EU:hun saapuvien määrää ja vapauttaa kansallisten järjestelmien resursseja turvapaikkahakemusten käsittelyyn ja hakemusruuhkan purkamiseen sekä vastaanottovalmiuksien parantamiseen.  
               
               
                  Voimassa olevien Dublin-sääntöjen täysimääräiseen noudattamiseen on palattava vähitellen, Kreikka mukaan lukien komission suositusten
                     2
                   mukaisesti, mutta kyseisiä sääntöjä on myös parannettava tulevaisuutta silmällä pitäen solidaarisella ja vastuullisella tavalla.   Lisäksi syyskuussa 2015 käyttöönotetut hätätilanteessa sovellettavat siirtojärjestelmät tuottanevat jatkossakin konkreettisia tuloksia ja siirrettyjen henkilöiden määrä kasvaa. Niiden henkilöiden palauttamista, joilla ei ole oikeutta jäädä Euroopan unioniin, on edelleen tehostettava. 
               
               
                  Tämän vuoksi on perusteltua antaa kyseisten jäsenvaltioiden jatkaa nykyistä sisärajavalvontaa poikkeustoimenpiteenä oikeasuhteisen jatkokauden ajan.  Tässä vaiheessa käytettävissä olevien tietojen perusteella jatko ei saisi ylittää kolmea kuukautta.
               
               
                  Ehdotuksen soveltamisala
               
               
                  Niille Schengen-valtioille, jotka nyt suorittavat 12. toukokuuta 2016 annetun neuvoston suosituksen mukaista väliaikaista rajavalvontaa, olisi annettava lupa jatkaa valvontaa.
               
               
                  Koska tilanne on kuitenkin asteittain vakautunut, rajatarkastuksia olisi käytettävä Schengenin rajasäännöstön 23 artiklan mukaisesti ainoastaan viimeisenä keinona kun muut toimenpiteet, jotka eivät rajoita yhtä paljon rajatylittävää liikennettä (kuten poliisin suorittama valvonta), eivät riitä havaittujen uhkien torjumiseen. Tämän mukaisesti jäsenvaltioiden, jotka päättävät säilyttää sisärajatarkastukset tämän suosituksen mukaisesti, olisi ennen päätöksen tekemistä tarkasteltava kaikkia käytettävissä olevia, rajatarkastuksille vaihtoehtoisia toimenpiteitä.  Kyseisten jäsenvaltioiden olisi ilmoitettava tämän tarkastelun tuloksista, kun ne ilmoittavat muille jäsenvaltioille, Euroopan parlamentille ja komissiolle aikeestaan jatkaa sisärajavalvontaa. 
               
               
                  Kuten 20. lokakuuta 2016 muuttoliikkeestä annetuissa Eurooppa-neuvoston päätelmissä todetaan, prosessiin Schengen-järjestelmän normaalin toiminnan palauttamiseksi kuuluu väliaikaisen sisärajavalvonnan mukauttaminen kulloinkin vallitseviin tarpeisiin. Sisärajavalvontaa olisi suoritettava ainoastaan riskianalyysin ja tiedustelutiedon perusteella, ja sen laajuus, tiheys sekä suorituspaikka ja -ajankohta olisi rajoitettava siihen, mikä on uhan vakavuuden vuoksi sekä yleisen järjestyksen ja sisäisen turvallisuuden varmistamiseksi ehdottoman välttämätöntä. Tämän suosituksen mukaisesti sisärajavalvontaa suorittavan jäsenvaltion olisi tarkasteltava viikoittain uudelleen tarkastusten tarvetta ja tiheyttä sekä suorituspaikkaa ja -ajankohtaa niiden mukauttamiseksi torjuttavan uhan tasoon ja poistettava tarkastukset vaiheittain, mikäli suinkin mahdollista. Tämän suosituksen mukaisesti sisärajavalvontaa suorittavan jäsenvaltion olisi myös kuultava säännöllisesti jäsenvaltioita, joita asia koskee, varmistaakseen, että sisärajatarkastuksia tehdään vain niillä sisärajaosuuksilla, joilla tämän katsotaan olevan Schengenin rajasäännöstön mukaisesti tarpeen ja oikeasuhteista. 
               
               
                  Raportointivelvollisuudesta olisi lisäksi tehtävä yksityiskohtaisempi. Kyseisen jäsenvaltion olisi raportoiva jokaisen tämän suosituksen täytäntöönpanokuukauden jälkeen komissiolle rajavalvonnan tuloksista ja esitettävä tarvittaessa arvio valvonnan jatkamisen tarpeesta. Raportissa olisi esitettävä ainakin tarkastettujen henkilöiden lukumäärä, tarkastukseen perustuvien maahantulon epäämisten lukumäärä, tarkastusten johdosta tehtyjen palauttamispäätösten lukumäärä sekä tarkastuspaikoissa sisärajoilla vastaanotettujen turvapaikkahakemusten lukumäärä. 
               
               
                  Komissio seuraa tiiviisti suosituksen soveltamista ja tilannetta kentällä.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Suosituksella pyritään panemaan täytäntöön tällä politiikan alalla voimassa olevat säännökset.
               
            
            
               •Yhdenmukaisuus unionin muiden politiikkojen kanssa
            
            
               
                  Suositus liittyy unionin sisämarkkina- sekä turvapaikka- ja maahanmuuttopolitiikkoihin.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Henkilöiden liikkumista rajojen yli koskevasta unionin säännöstöstä 9 päivänä maaliskuuta 2016 annetun Euroopan parlamentin ja neuvoston asetuksen (EU) N:o 2016/399 (Schengenin rajasäännöstö) 29 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Asetuksen (EU) N:o 2016/399 29 artiklassa täsmennetään, että neuvosto antaa komission ehdotuksen perusteella suosituksen väliaikaisesta sisärajavalvonnasta.
               
            
            
               Unionin tason toiminta on tarpeen silloin kun sisärajavalvonnasta vapaan alueen yleinen toimivuus on vaarantunut.
            
         
         
            
               •Suhteellisuusperiaate
            
            
               
                  Tässä ehdotuksessa ei ylitetä sitä, mikä on tarpeen asetetun tavoitteen saavuttamiseksi.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               
                  Sidosryhmien kuulemista ei voida toteuttaa ehdotuksen kiireellisyyden vuoksi.
               
            
            
               •Asiantuntijatiedon keruu ja käyttö
            
            
               
                  Ei sovelleta.
               
            
            
               •Vaikutustenarviointi
            
            
               
                  Ottaen huomioon asian kiireellisyyden, kyseisten jäsenvaltioiden toimittamat tiedot sekä käytettävissä olevat tiedot Kreikan tilanteesta täysimääräistä vaikutustenarviointia ei ole tehty. 
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta.
               
            
            
               •Perusoikeudet
            
            
               
                  Ehdotusta laadittaessa otettiin huomioon perusoikeuksien suojelu.
               
            
            
               4.TALOUSARVIOVAIKUTUKSET
            
            
               Ehdotetulla toimenpiteellä ei ole vaikutuksia unionin talousarvioon.
            
            
               2016/0347 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
         
         
            
               Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamista koskevan suosituksen antamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon henkilöiden liikkumista rajojen yli koskevasta unionin säännöstöstä (Schengenin rajasäännöstö) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/399
                  3
                ja erityisesti sen 29 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvosto hyväksyi Schengenin rajasäännöstön 29 artiklan mukaisesti 12 päivänä toukokuuta 2016 täytäntöönpanopäätöksen, jolla annettiin Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskeva suositus.
            
            
               (2)Neuvosto suosittaa viidelle Schengen-valtiolle (Itävalta, Saksa, Tanska, Ruotsi ja Norja), että ne jatkavat oikeasuhteisen väliaikaisen rajavalvonnan suorittamista enintään kuuden kuukauden ajan täytäntöönpanopäätöksen antamispäivästä vastauksena yleiseen järjestykseen tai sisäiseen turvallisuuteen näissä valtioissa kohdistuvaan vakavaan uhkaan, joka johtuu ulkorajavalvonnan puutteista Kreikassa sekä Kreikan kautta sääntöjenvastaisesti tulleiden edelleen liikkumisesta ja pyrkimisestä muihin Schengen-valtioihin.  
            
            
               (3)Komissio antoi 28 päivänä syyskuuta 2016 kertomuksen täytäntöönpanopäätöksen soveltamisesta. Siinä todettiin, että Itävallan, Saksan, Tanskan, Ruotsin ja Norjan suorittama sisärajavalvonta on ollut oikeasuhteista ja neuvoston suosituksen mukaista. Lisäksi komissio päätteli, että kertomuksen laatimisen aikaan käytettävissä olleiden tietojen ja kyseisiltä jäsenvaltioilta saatujen raporttien perusteella ei ollut tarvetta ehdottaa muutoksia täytäntöönpanopäätökseen.
            
            
               (4)Kyseiset Schengen-valtiot raportoivat 18 ja 21 päivänä lokakuuta 2016 komissiolle toisen kerran neuvoston suosituksen soveltamisesta.  Annetut tiedot ovat samansuuntaisia kuin ensimmäisessä kertomuksessa annetut tiedot (niiden henkilöiden määrän väheneminen, joilta on evätty maahanpääsy, ja vastaanotettujen turvapaikkahakemusten määrän väheneminen), ja tilanteessa on näin ollen tapahtunut asteittaista vakiintumista. 
            
            
               (5)Huolimatta sääntöjenvastaisesti Euroopan unioniin saapuvien ja turvapaikanhakijoiden määrän jyrkästä laskusta, Kreikassa sekä jäsenvaltioissa, joihin Kreikkaan sääntöjenvastaisesti saapuneiden edelleen liikkuminen eniten vaikuttaa, on kuitenkin edelleen suuri määrä sääntöjenvastaisesti maahan tulleita. Aiemmin havaittujen suuntausten perusteella on perusteltua odottaa, että nämä henkilöt saattavat haluta siirtyä sääntöjenvastaisesti muihin jäsenvaltioihin, jos heidän edelleen liikkumistaan estävät rajatarkastukset poistetaan. 
            
            
               (6)Muuttoliikekriisin alusta alkaen kertyneiden turvapaikkahakemusten määrä ja edelleen saapuvat hakemukset rasittavat merkittävästi kansallisia hallintoelimiä ja yksiköitä kaikissa EU:n jäsenvaltioissa ja etenkin niissä Schengen-valtioissa, joita täytäntöönpanopäätös koskee.
            
            
               (7)Sisärajavalvontaa ei voida tarkastella irrallaan muista tärkeitä tekijöistä. Etenemissuunnitelmassa Schengen-järjestelmän normaalin toiminnan palauttamiseksi
                  4
                komissio esitti erilaisia toimenpiteitä Schengen-alueen toiminnan palauttamiseksi normaaliksi.
            
            
               (8)Etenemissuunnitelmaan kuului etenkin Euroopan raja- ja rannikkovartioston hyväksyminen ja sen toiminnan käynnistäminen. Eurooppalaisesta raja- ja merivartiostosta 17 päivänä syyskuuta annettu asetus (EU) 2016/1624
                  5
                tuli voimaan 6 päivänä lokakuuta 2016, yhdeksän kuukauden kuluttua komission ehdotuksesta, mikä osoittaa kaikkien toimijoiden sitoutuneisuuden asiaan. Nopean toiminnan reservit henkilöstöineen ja kalustoineen saataneen perustettua ja toimintaan 7 päivään joulukuuta 2016 mennessä ja nopeisiin palautuksiin osallistuvien reservi 7 päivään tammikuuta 2017 mennessä. 
            
            
               (9)Toinen Schengen-järjestelmän normaalin toiminnan palauttamiseksi laaditussa etenemissuunnitelmassa mainittu tekijä on EU:n ja Turkin julkilausuman onnistunut täytäntöönpano. Vaikka julkilausuman täytäntöönpano tuottaa edelleenkin tulosta kolmannessa edistymiskertomuksessa
                  6
                esitetyllä tavalla, on tärkeää jatkossakin varmistaa, että julkilausuma on kestävällä pohjalla. Länsi-Balkanin reitin varrella olevien maiden johtajien kokouksessa annetun julkilausuman mukaiselle yhteistyölle on lisäksi jatkuvasti tarvetta. 
            
            
               (10)Edellä esitetyistä seikoista seuraa, että huolimatta Schengen-järjestelmän normaalin toiminnan palauttamiseksi laaditussa etenemissuunnitelmassa yksilöidyillä aloilla tapahtuneesta tasaisesta ja merkittävästä edistymisestä sekä tilanteen asteittaisesta vakautumisesta, toimien täysimääräinen täytäntöönpano ja niistä saatavien tulosten toteutuminen vie aikaa. 
            
            
               (11)Poikkeukselliset olosuhteet, jotka merkitsevät yleiseen järjestykseen ja sisäiseen turvallisuuteen kohdistuvaa vakavaa uhkaa ja vaarantavat koko Schengen-alueen toiminnan, ovat näin ollen edelleen olemassa.
            
            
               (12)Ottaen huomioon Kreikan nykyisen epävakaan tilanteen ja niihin jäsenvaltioihin vieläkin jossain määrin kohdistuvan paineen, joihin Kreikkaan sääntöjenvastaisesti saapuneiden edelleen liikkuminen eniten vaikuttaa, vaikuttaa perustellulta sallia väliaikaista sisärajavalvontaa tällä hetkellä suorittavien Schengen-valtioiden eli Itävallan, Saksan, Tanskan, Ruotsin ja assosioituneen maan Norjan tällaisen valvonnan oikeasuhteinen jatkaminen viimeisenä keinona vastata niiden yleiseen järjestykseen tai sisäiseen turvallisuuteen kohdistuvaan vakavaan uhkaan Schengenin rajasäännöstön 29 artiklan mukaisesti. 
            
            
               (13)Tässä vaiheessa käytettävissä olevien tietojen perusteella jatko ei saisi ylittää kolmea kuukautta tämän täytäntöönpanopäätöksen antamisesta.
            
            
               (14)Jäsenvaltioiden, jotka päättävät jatkaa sisärajavalvontaa tämän täytäntöönpanopäätöksen mukaisesti, olisi ilmoitettava siitä muille jäsenvaltioille, Euroopan parlamentille ja komissiolle. 
            
         
         
            
               (15)Kyseisten jäsenvaltioiden olisi ennen valvonnasta päättämistään tarkasteltava, voitaisiinko muilla toimenpiteillä kuin rajavalvonnalla tehokkaasti torjua havaittua uhkaa. Kyseisten jäsenvaltioiden olisi esitettävä ilmoituksissaan tämän tarkastelun tulokset ja syyt siihen, miksi ne ovat valinneet rajavalvonnan.
            
            
               (16)Kuten 20 päivänä lokakuuta 2016 muuttoliikkeestä annetuissa Eurooppa-neuvoston päätelmissä todetaan, prosessiin Schengen-järjestelmän normaalin toiminnan palauttamiseksi kuuluu väliaikaisen sisärajavalvonnan mukauttaminen kulloinkin vallitseviin tarpeisiin. Tämän täytäntöönpanopäätöksen mukaista valvontaa olisi suoritettava ainoastaan välttämättömässä laajuudessa ja sen intensiteetti olisi rajoitettava siihen, mikä on ehdottoman välttämätöntä. Esimerkiksi jos maahantulovirta on tiettynä aikana merkityksettömän pieni, valvonta tietyillä rajaosuuksilla saattaa olla tarpeetonta. Jotta ihmisten liikkumista kyseisillä sisärajoilla haitattaisiin mahdollisimman vähän, ainoastaan kohdennettu, riskianalyysiin ja tiedustelutietoon perustuva valvonta on sallittua. Lisäksi tämän valvonnan tarpeellisuutta kyseisillä rajaosuuksilla olisi tarkasteltava ja arvioitava säännöllisesti yhteistyössä kaikkien asianomaisten jäsenvaltioiden kanssa tavoitteena sen asteittainen vähentäminen. 
            
            
               (17)Komissiolle on lähetettävä jokaisen tämän täytäntöönpanopäätöksen täytäntöönpanokuukauden lopussa kattava raportti suoritettujen tarkastusten tuloksista sekä tarvittaessa arvio niiden jatkamisen tarpeellisuudesta. Raportissa olisi esitettävä tarkastettujen henkilöiden lukumäärä, tarkastukseen perustuvien maahantulon epäämisten lukumäärä, tarkastusten johdosta tehtyjen palauttamispäätösten lukumäärä sekä tarkastuspaikoissa sisärajoilla vastaanotettujen turvapaikkahakemusten lukumäärä.
            
            
               (18)Neuvosto panee merkille, että komissio on ilmoittanut seuraavansa tiiviisti tämän täytäntöönpanopäätöksen soveltamista,
            
            
            
               SUOSITTAA SEURAAVAA: 
            
            
            
               1. Itävalta, Saksa, Tanska, Ruotsi ja Norja voivat jatkaa oikeasuhteista rajavalvontaa väliaikaisesti enintään kolmen kuukauden ajan täytäntöönpanopäätöksen antamispäivästä seuraavilla sisärajoilla: 
            
            
               - Itävalta Itävallan ja Unkarin maarajalla ja Itävallan ja Slovenian maarajalla,
            
            
               - Saksa Saksan ja Itävallan maarajalla,
            
            
               - Tanska Tanskan satamissa, joista on lauttayhteys Saksaan, ja Tanskan ja Saksan maarajalla,
            
            
               - Ruotsi eteläisellä ja läntisellä poliisialueella sijaitsevissa Ruotsin satamissa sekä Juutinrauman sillalla,
            
            
               - Norja Norjan satamissa, joista on lauttayhteys Tanskaan, Saksaan ja Ruotsiin.
            
            
               2. Ennen tällaisen valvonnan jatkamista kyseisten jäsenvaltioiden olisi keskusteltava niiden jäsenvaltioiden kanssa, joita asia koskee, varmistaakseen, että sisärajavalvontaa suoritetaan ainoastaan siellä, missä sitä pidetään välttämättömänä ja oikeasuhteisena. Lisäksi kyseisten jäsenvaltioiden olisi varmistettava, että sisärajavalvontaa suoritetaan Schengenin rajasäännöstön mukaisesti ainoastaan viimeisenä keinona kun muilla toimenpiteillä ei voida saavuttaa samaa vaikutusta ja ainoastaan niillä sisärajaosuuksilla, joilla se katsotaan välttämättömäksi ja oikeasuhteiseksi. Kyseisten jäsenvaltioiden olisi ilmoitettava tästä muille jäsenvaltioille, Euroopan parlamentille ja komissiolle.
            
            
               3. Rajavalvonnan olisi oltava kohdennettua ja perustuttava riskianalyysiin ja tiedustelutietoon, ja sen laajuus, tiheys sekä suorituspaikka ja -ajankohta olisi rajoitettava siihen, mikä on uhan vakavuuden vuoksi sekä yleisen järjestyksen ja sisäisen turvallisuuden varmistamiseksi ehdottoman välttämätöntä. Tämän täytäntöönpanopäätöksen mukaisesti sisärajavalvontaa suorittavan jäsenvaltion olisi viikoittain tarkasteltava uudelleen tarkastusten tarvetta ja tiheyttä sekä suorituspaikkaa ja -ajankohtaa niiden mukauttamiseksi torjuttavan uhan tasoon, poistettava tarkastukset vaiheittain, mikäli suinkin mahdollista, ja raportoitava komissiolle kuukausittain.
            
            
               Tehty Strasbourgissa
            
            
               
                     Neuvoston puolesta
               
               
                     Puheenjohtaja
               
               
            
         
         
            
                  
                     (1)
                  Komission tiedonanto Euroopan parlamentille, Eurooppa-neuvostolle ja neuvostolle – Etenemissuunnitelma Schengen-järjestelmän normaalin toiminnan palauttamiseksi, COM(2016) 120 final.
               
               
                  
                     (2)
                  Komission suositus, annettu 10.2.2016, Kreikan tasavallalle kiireellisistä toimenpiteistä, jotka Kreikan on toteutettava asetuksen (EU) N:o 604/2013 nojalla tehtävien siirtojen aloittamiseksi uudelleen (C(2016) 871 final); komission suositus, annettu 15.6.2016, Kreikan tasavallalle kiireellisistä erityistoimenpiteistä, jotka Kreikan on toteutettava asetuksen (EU) N:o 604/2013 nojalla tehtävien siirtojen aloittamiseksi uudelleen (C(2016) 3805 final); komission suositus, annettu 28.9.2016, Kreikan tasavallalle kiireellisistä erityistoimenpiteistä, jotka Kreikan on toteutettava asetuksen (EU) N:o 604/2013 nojalla tehtävien siirtojen aloittamiseksi uudelleen (C(2016) 6311 final).
               
               
                  
                     (3)
                  EUVL L 77, 23.3.2016, s. 1.
               
               
                  
                     (4)
                  COM(2016) 120 final.
               
               
                  
                     (5)
                  EUVL L 251, 16.9.2016, s. 1–76.
               
               
                  
                     (6)
                  Kolmas kertomus EU:n ja Turkin julkilausuman täytäntöönpanon edistymisestä (COM(2016) 634).